Iуэхутхьэбзэхэмрэ чэнджэщхэмрэ
Илъэс къэс гъатхэпэм и 15-м ЩэхуакIуэхэм я хуитыныгъэхэр хъумэным и дунейпсо махуэр ягъэлъапIэ. Къызэрыхалъхьам хуэдэу, «ЩIыпIэ жыжьэхэр зэщIэзыгъэхьэ связыр къэзыгъэсэбэпхэм я хуитыныгъэхэм папщIэ. ТелефонымкIэ диIэ хуитыныгъэхэр. ЩIыпIэ жыжьэхэр зэщIэзыгъэхьэ связыр къэзыгъэсэбэпхэм къащхьэщыжын» («Fix Our Phone Riqhts! Justice for mobile consumers») къыхуеджэныгъэм щIэту а махуэр едгъэкIуэкIынущ.
2014 гъэр щIыпIэ жыжьэхэр къызэщIэзыубыдэ связыр къэзыгъэсэбэпхэм я хуитыныгъэхэр хъумэным щIыхухахар гурыIуэгъуэщ. А Iуэхутхьэбзэхэр къэзыгъэсэбэпхэр дуней псом мелардиблым щынос. Телерадиокоммуникацэ Iуэхутхьэбзэхэм зэпымыууэ зэрызаубгъум, апхуэдэу телефон связым и техникэ Iэмалхэм зэрыхэхъуэм, ахэр зэрефIакIуэм и фIыгъэкIэ, езы рынокми псынщIэу зеужь. ЩэхуакIуэр и хуитыныгъэхэм зэрыщыгъуазэм, потребительскэ рынокым тегушхуауэ щыхъумэным зэрыхуэхьэзырым куэд иIыгъщ. Абы цIыхухэмрэ щIыналъэмрэ я социально-экономикэ зэIузэпэщыныгъэр ирегъэфIакIуэ.
Мы махуэм и мурад нэхъыщхьэр я хуитыныгъэхэр зыхуэдэм, ахэр зэрахъумэ щIыкIэм щэхуакIуэхэр нэхъ куууэ хэгъэгъуэзэнырщ, я щхьэ Iуэху дагъэкIыжыфу егъэсэнырщ. Зи гугъу тщIы связым нобэ ди гъащIэм къалэнышхуэ щегъэзащIэ, арами, абы и Iуэхутхьэбзэхэр зэфIэзыгъэкI компаниехэм щэхуакIуэхэм я хуитыныгъэхэр куэдрэ къыщызэпауд щыIэщ (цIыхум и счетым хуимыту ахъшэ хагъэкI, щIыпIэ жыжьэхэм нэс связым и Iуэхутхьэбзэхэм я уасэм зэрызихъуэжым теухуа хъыбархэр и чэзум хэIущIыIу ящIыркъым, связым и Iуэхутхьэбзэхэм я фIагъым елIалIэркъым, нэгъуэщIхэри).
ЩэхуакIуэхэм я хуитыныгъэхэр хъумэнымрэ цIыхум псэукIэ тэмэм къыхузэгъэпэщынымкIэ Федеральнэ IуэхущIапIэм и республикэ къудамэр республикэм и щэхуакIуэ псоми йохъуэхъу икIи щIыпIэ жыжьэхэр зэлъэзыгъэIэс связым и Iуэхутхьэбзэхэр къыщагъэсэбэпкIэ я хуитыныгъэхэр жыджэру яхъумэну къыхуреджэ.
Къыхалъхьа Iуэхугъуэм хыхьэу телефон хэха дгъэуващи, щэхуакIуэхэм я хуитыныгъэхэр хъумэным пыщIа хабзэхэм абыкIэ куууэ фыхагъэгъуэзэнущ, чэнджэщ щхьэпэхэр къыватынущ, зэдауэ къызыхэкI Iуэхухэр зэрызэфIах щIыкIэр фхузэпкърахынущ.
Чэнджэщхэр телефонкIи, электрон пощткIи къыватынущ, фыкъытхуэкIуэми хъунущ.
Ди хэщIапIэр: Налшык къалэ, КIыщокъуэм и цIэр зезыхьэ уэрам, 96, телефонхэр: 40-54-85; 42-03-32. Электрон пощтыр: kbr@07.rospotrebnadzor.ru.
Бэракъ Ринат,
ЩэхуакIуэхэм я хуитыныгъэхэр хъумэнымрэ цIыхум псэукIэ тэмэм къыхузэгъэпэщынымкIэ федеральнэ къулыкъущIапIэм и Къэбэрдей-Балъкъэр къудамэм и унафэщIым и къалэнхэр пIалъэкIэ зыгъэзащIэ.
